钦定古今图书集成/方舆汇编/职方典/第1033卷 > 福州府星野考 府志
## 钦定古今图书集成/方舆汇编/职方典/第1033卷 > 福州府星野考 府志

府总

按：《周官》“保章氏以二十八宿次舍分属九州，而历数家又以周天十二辰次为纬，二十八宿为经，十二国分野应之。” 二说较若胪列。要之，天成象、地成形，实相符者也。《禹贡》有云：淮海、扬州东南际海皆其域。闽服故隶扬，要亦滨海而南，于地为吴，于星应丑分星纪之次，牵牛、婺女之度。乃古今持论纷如，有谓自斗十二度至婺女七度者，《帝王世纪》也；谓起斗十度至女五度者，费氏《易》也；谓起斗十六度至须女二度者，蔡邕《月令章句》也。而《晋天文志》《唐地理志》其辞不一，顾仰窥俯察，吾福当起于女四度，讫牛之七度而止。乃说者曰：“星纪在于东北，吴、越实在东南，疑无与于牛、女。” 然梓慎以星纪失岁而占，宋、郑、史墨又以“星纪得岁而卜吴、越，兆有必先，应皆如响。” 是十二次配九州，未甚爽也。